Artikel aktuel: januar-september

Den fornemme hortensia

Få planter kan som hortensia (Hydrangea macrophylla) præstere så prangende og næsten 
kuglerunde blomsterhoveder, og derfor har den gennem årene været en skattet og populær plante.

Hortensia kan i dag fås i mange farver såsom blå, rosa, rød, hvid og lilla, og dertil skal føjes alle de nuancer, der findes inden for disse farver. Med hensyn til størrelse har man valget mellem kraftige tre-firegrenede planter eller de mere spinkle etgrenede. Hortensia fås også som kæmpe 4 år gamle buske eller opstammet. 

Hortensia har den gode egenskab, at den kan tåle direkte sol forudsat naturligvis, at den ikke på noget tidspunkt kommer til at mangle vand. Hortensia må aldrig tørre ud, men på den anden side skal den ikke behandles, som var den en sumpplante. Altså konstant, men moderat fugtighed. 

Stuetemperatur er fin, men den kan også stå noget køligere, og under sådanne forhold har blomsterne en længere holdbarhed. Gødning gives der kun i vækstperioden fra februar til oktober.